Jeg har igennem mange år været fast kunde hos Elgiganten, og skal sige at jeg har stor respekt for deres service generelt (der går videre end købelovens almindelige bestemmelser), men har desværre haft en rigtig skidt oplevelse vedr. et køb, hvor reklamationssagen stadig kører. Oplevelsen er følgende: 

Min mor, en ældre dame på 73, køber en Samsung BD hos Elgiganten, som skal tilsluttes til et Samsung TV (Også købt hos Elgiganten). Nu er det langt fra alle 73 årige, der "uden-videre" kan tilslutte en BD til et TV (der er ikke andre enheder tilsluttet end TV og BD, og således ingen surround anlæg eller lign.). Derfor står BD buåbnet i kassen, indtil jeg kommer forbi på besøg (ca. 1 mdr. efter køb, og dermed efter den i øvrigt flotte 14 dages returret periode, som Elgiganten i øvrigt tilbyder). Jeg prøver at tilslutte BD til TV, men den slukker og tænder helt uopfordret, og det lykkes aldrig at få TV og BD til at tale sammen. Jeg kører min mor til Elgiganten (I Tåstrup), hvor en ung medarbejder beklager meget, og sender produktet til reparation. Jeg havde håbet, at man ville returnere produktet, da det aldrig har været anvendt, men nej!. Efter nogen tid får min Mor besked om, at BD er repareret og hun afhenter den i forretningen, og venter på at jeg skal komme forbi og installere den. Det gør jeg også, blot for at finde ud af, at forholdet er eksakt det samme, og at BD uopfordret tænder og slukker i et væk. Vi kører atter til Elgiganten i Tåstrup, hvor BD påny bliver indleveret. Medarbejderen oplyser, at BD atter skal til reparation, og konstaterer samtidig, at den "har synlige ridser". Hvor de kommer fra, må være usagt, men da BD aldrig har været oppe at køre (den er i øvrigt anskaffet i august 2013), og kun har været pakket frem i forbindelse med forsøg på tilslutning, er det ikke acceptablet, når medarbejderen oplyser, at "min mor ikke skal regne med at få den returneret, HVIS der findes fejl", da dette må være sket hos os. Det kan ligevel være sket under reparationen (og begge gange den har været returneret for reparation, har den været indpakket i bobbelplast). Nu venter vi og ser hvad der sker, men er nået dertil, at jeg desværre ikke har høje forhåbninger. Jeg kan se at andre herinde også har beklaget sig over, at man ikke kan få andet end yngre medarbejdere i tale (og jeg misunder ikke dem, for de må nok ofte lægge ører til nogle vrede kunder), og da jeg selv bad om at få en overordnet i tale, fik jeg selv svar om, at vedkommende var optaget. Det var voldsomt ærgerligt, da de unge medarbejdere ikke altid har den fornødne forståelse. (NB: Jeg lod service medarbejderen vide, at det ikke var hans opførsel i øvrigt, men derimod de lidt stive regler og manglende mulighed for at få en i tale, der kunne træffe beslutninger, som gjorde mig voldsomt skuffet). I øvrigt kom medarbejderen med et højst besynderligt udsagn, nemlig at "Elgiganten havde en person fra Forbrugerstyrelsen siddende, som nok skulle kigge på sagen". Det var i hvert fald sådan jeg opfattede det, og det må vist mildt sagt siges at være noget være vrøvl!

Jeg er selv stor-forbruger af elektronik, men oplevelsen har i hvert fald efterladt et uheldigt indtryk, som nok ikke kan undgå at påvirke fremtidige beslutninger om at gå i Elgiganten, når der skal købes ind. For min mors vedkommende er dette i hvert fald ikke umiddelbart nærliggende. 

I burde tage at rette op på det!!!

Opdateret 2. december 2013: 
Skal for god ordens skyld nævne, at jeg kort efter indlægget blev kontaktet af Elgiganten, der lovede at kigge nærmere på sagen. Dette har jeg fået oplyst er ved at ske, og jeg er naturligvis spændt på udfaldet.